CELEX: 32017R1268
Language: sk
Date: 2017-07-11 00:00:00
Title: Vykonávacie nariadenie Komisie (EÚ) 2017/1268 z 11. júla 2017 o zatriedení určitého tovaru do kombinovanej nomenklatúry

14.7.2017   
            
            
               SK
            
            
               Úradný vestník Európskej únie
            
            
               L 183/6
            
         VYKONÁVACIE NARIADENIE KOMISIE (EÚ) 2017/1268
   z 11. júla 2017
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (1), a najmä na jeho článok 57 ods. 4 a článok 58 ods. 2,
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu Rady (EHS) č. 2658/87 (2), je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe odôvodnenia uvedeného v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväzných informácií o nomenklatúrnom zatriedení tovaru vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 34 ods. 9 nariadenia (EÚ) č. 952/2013. Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 34 ods. 9 nariadenia (EÚ) č. 952/2013 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. júla 2017
      
         
            Za Komisiu
         
         
            v mene predsedu
         
         Stephen QUEST
         
            generálny riaditeľ
         
         
            Generálne riaditeľstvo pre dane a colnú úniu
         
      
   
   
      (1)  Ú. v. EÚ L 269, 10.10.2013, s. 1.
   
      (2)  Nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, 7.9.1987, s. 1).
   
      PRÍLOHA
      
                  Opis tovaru
               
               
                  Zatriedenie (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Výrobok vo forme jemných bielych voskových guľôčok s priemerom približne 1 mm získaných z rafinovaného palmového oleja.
                  Výrobok pozostáva z:
                  
                              —
                           
                           
                              hydrogenovaného pevného palmového stearínu,
                           
                        
                              —
                           
                           
                              nehydrogenovaného pevného palmového stearínu,
                           
                        
                              —
                           
                           
                              optického rozjasňovača (približne 0,01 hmotnostných %).
                           
                        Palmový stearín získaný z palmového oleja prejde viacstupňovou frakcionáciou a pevný stearín (pevná frakcionácia) sa oddelí od tekutého stearínu. Potom sa časť pevného stearínu podrobí hydrogenácii a zmieša sa s nehydrogenovanou časťou pevného stearínu a optickým rozjasňovačom. Následne sa získaný výrobok podrobí procesu vytvarovania do guľôčok.
                  Výrobok je voskovitého charakteru a používa sa ako surovina na výrobu sviečok.
                  Bod odkvapnutia je 59,2 °C ± 0,5 °C a viskozita meraná s rotačným viskozimetrom pri teplote o 10 °C vyššej ako je bod odkvapnutia nepresahuje 10 Pa.s.
                  Výrobok je balený vo vreciach s hmotnosťou 25 kg.
               
               
                  3404 90 00 
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 5, prvý odsek, písmeno a) k 34. kapitole a znením číselných znakov KN 3404  a 3404 90 00 .
                  Zatriedenie do položky 1516  je vylúčené, keďže výrobok je zmes hydrogenovaného pevného stearínu a nehydrogenovaného pevného stearínu. Z hľadiska svojej prípravy prekračuje rámec položky 1516  a nie je to ani olej ani tuk. Okrem toho prítomnosť optického rozjasňovača vylučuje výrobok z položky 1516 .
                  Zatriedenie do položky 1517  je vylúčené, keďže výrobok nepredstavuje jedlú zmes ani prípravok, na ktoré sa vzťahuje položka 1517 .
                  Zatriedenie do položky 1521  je vylúčené, keďže výrobok sa skladá prevažne z palmového stearínu, ktorý je triglyceridom.
                  V súlade s poznámkou 5, prvý odsek, písmeno a) k 34. kapitole, chemicky vyrobené organické výrobky voskovitého charakteru, tiež rozpustné vo vode, patria do položky 3404 . Výrobok tiež spĺňa kritériá umelého vosku (pozri aj vysvetlivky k harmonizovanému systému k položke 3404 , písmeno A).
                  Výrobok sa preto má zatriediť pod číselný znak KN 3404 90 00  ako ostatné umelé vosky a pripravené vosky.